চ্যাম্পিয়ন্স ট্রফির দল ঘোষণা করল BCCI, বুমরা আছেন?

ওয়েব ডেস্ক: আইসিসি চ্যাম্পিয়ন্স ট্রফির দল ঘোষণা করল বিসিসিআই। শনিবার সাংবাদিক বৈঠকে এসে অধিনায়ক রোহিত শর্মা এবং নির্বাচকদের চেয়ারম্যান অজিত আগরকর দল ঘোষণা করলেন। একই সঙ্গে ঘোষিত হল ইংল্যান্ডের বিরুদ্ধে ওডিআই সিরিজের দল।

বিসিসিআইয়ের অভ্যন্তরীণ বৈঠক শেষই হচ্ছিল না। যার ফলে নির্ধারিত সময়ের ২ ঘণ্টা ১৫ মিনিট পরে সাংবাদিকদের সামনে আসেন রোহিত এবং আগরকর। কোন বিষয়ে এত দীর্ঘ আলোচনা হল সেটাই প্রশ্ন। নজর ছিল জসপ্রীত বুমরার উপর। তিনি আদৌ খেলতে পারবেন কি না তা নিয়ে আশঙ্কায় ছিলেন ভক্তেরা। তবে দলে রাখা হয়েছে তাঁকে। আগরকর জানালেন, ইংল্যান্ড সিরিজের প্রথম দুই ম্যাচে খেলতে পারবেন না বুমরা। তাই এই সিরিজে দলে রাখা হয়েছে হর্ষিত রানাকে।

আরও পড়ুন: নায়ারের প্রশংসায় পঞ্চমুখ ভারতীয় ক্রিকেটের ঈশ্বর

প্রসঙ্গত, টিম ইন্ডিয়ার সাম্প্রতিক ব্যর্থতা এবং ড্রেসিংরুমের অশান্তির জল্পনার পরেই কড়া পদক্ষেপ নিয়েছে ভারতীয় বোর্ড। আর্থিক চুক্তির আওতায় থাকা ক্রিকেটারদের জন্য ১০ দফা নির্দেশিকা জারি করা হয়েছে। নির্দেশিকা না বলে নিষেধাজ্ঞা বলাই ভালো। সেই নির্দেশিকায় ঘরোয়া ক্রিকেটে অংশগ্রহণ বাধ্যতামূলক করা হয়েছে।

ভারতের চ্যাম্পিয়ন্স ট্রফি ও ইংল্যান্ড সিরিজের দল: রোহিত শর্মা (অধিনায়ক), শুভমান গিল (সহ-অধিনায়ক), যশস্বী জয়সওয়াল, বিরাট কোহলি, কে এল রাহুল, শ্রেয়স আইয়ার, ঋষভ পন্থ, হার্দিক পান্ডিয়া, রবীন্দ্র জাদেজা, ওয়াশিংটন সুন্দর, অক্ষর প্যাটেল, কুলদীপ যাদব, জসপ্রীত বুমরা, মহম্মদ শামি, অর্শদীপ সিং।

*ইংল্যান্ড সিরিজের জন্য বুমরার জায়গায় হর্ষিত রানা।